Í dag kemur í verslanir 66° Norður bolur sem hannaður var í samstarfi við Rúrik Gíslason , landsliðsmanninn og velgjörðarsendiherra SOS barnaþorpanna . Allur ágóði af sölu bolsins mun renna til þeirra . Þetta kemur fram í tilkynningu frá fyrirtækinu . Þar kemur fram að SOS barnaþorpin veiti munaðarlausum og yfirgefnum börnum staðgengil fyrir þá fjölskyldu sem þau hafa misst . Samtökin starfa í 136 löndum og reka 559 barnaþorp úti um allan heim . Samtökin starfa óháð stjórnmálum og trúarbrögðum og ná til milljóna barna , ungmenna og fullorðinna í gegnum meira en 2300 verkefni . „ SOS barnaþorpin á Íslandi vinna frábært starf og ég er svo heppinn að fá að styðja við þeirra öfluga starf . Þegar ég gerðist velgjörðarsendiherra fór ég strax að hugsa hvað ég gæti gert til að vekja athygli á samtökunum og hvernig hægt væri að styðja þau fjárhagslega . Þar sem ég hef mikinn áhuga á tísku datt mér í hug að það væri gaman að hanna bol og selja til styrktar samtökunum , “ er haft eftir Rúrik í tilkynningunni . „ Þetta verkefni er alveg í anda 66° Norður og ánægjulegt að vinna að því með Rúrik og fulltrúum SOS barnaþorpa . Í þessari vegferð höfum við fengið að læra um þeirra frábæra starf en auk barnaþorpanna þá reka samtökin fjölda leikskóla , grunnskóla , verknámsskóla og heilsugæslustöðva auk þess að sinna neyðaraðstoð . Það er ánægjulegt að geta lagt þeirra góða starfi lið á þennan hátt , “ segir Fannar Páll Aðalsteinsson , markaðsstjóri 66° Norður . Ragnar Schram , framkvæmdastjóri SOS barnaþorpanna á Íslandi , fagnar samstarfinu við Rúrik og 66° Norður og segir söluna muna miklu fyrir samtökin . „ Við erum afar sátt við útkomuna og ljóst að fjöldi fólks hefur lagt metnað sinn í hönnun og framleiðslu á bolnum . Á þeim 70 árum sem samtökin hafa hjálpað börnum hafa samtökin haft jákvæð áhrif á um 13 milljónir einstaklinga um allan heim . Bolurinn er ekki bara vandaður og flottur , heldur er hann yfirlýsing þess sem honum klæðist að viðkomandi vilji gera heiminn betri fyrir munaðarlaus og yfirgefin börn . “